6.9.2022 г.
BG
Официален вестник на Европейския съюз
C 342/75 Сряда, 16 февруари 2022 r.
46. счита, че е от първостепенно значение да се изгради обширен обществен консенсус относно проектите за добив на енергия от възобновяеми източници в морето чрез включването на местни участници с цел повишаване на общественото приемане на вятърната енергия от разположени в морето инсталации и свързаните с нея големи инфраструктури; призовава за прозрачно и съдържателно участие на крайбрежните общности в проектите, включително тези, които са разположени в най-периферните региони и островите, както и на други заинтересовани лица; подчертава, че е важно да се повиши доверието на широката общественост в способността на енергията от възобновяеми източници да постигне енергийна независимост и сигурни доставки на енергия; насърчава Комисията и държавите членки да създадат единни звена за контакт с ясна информация относно възможностите за финансиране на демонстрационни проекти за авангардни технологии в областта на енергията от възобновяеми източници в морето; Съгласуване на морските пространствени планове и на националните планове в областта на енергетиката и климата 47. отбелязва, че общото пространство, което е необходимо, за да изпълнят мощностите за вятърна енергия в северните морета целите за 2050 г., се очаква да бъде 2,8 %; изразява твърдо убеждение, че включването на предприемачите в областта на енергията от възобновяеми източници в морето на ранен етап от процеса ще допринесе за успешното разпределяне на морското пространство; подчертава, че разпределението на пространството следва да бъде резултат от съвместно морско пространствено планиране и интегрирано крайбрежно управление, което надхвърля националните граници; призовава за прозрачен процес и достъпност на регионалните морски пространствени планове, за да се улесни ранният и приобщаващ подход за всички заинтересовани лица; 48. насочва вниманието към препоръките на финансирания по „Хоризонт 2020“ проект за използване на европейските морета за различни цели, в който се изследват възможностите за използване на европейските морета за различни цели в пет морски басейна на ЕС; припомня своите насоки за това, че за устойчиво развитие на океана вече не може да се разчита на управлението на един сектор, а е необходим по-цялостен, интегриран подход, и че използването за различни цели не е ограничено до споделянето на „едно и също“ морско пространство, а следва да обхваща съвместната употреба на инфраструктура и други активи и съвместни дейности; 49. подчертава, че е неотложно да се гарантира достатъчно пространство за развитието на енергията от възобновяеми източници в морето, и счита, че необходимостта от използване за различни цели следва проактивно да се подпомага и стимулира чрез публични регулаторни органи и съответни програми за подкрепа, далеч отвъд рамките на решенията за пространствено планиране; отбелязва, че при разработване на морските пространствени планове от държавите членки беше поискано да търсят не само най-добрите налични данни и широкото участие на обществеността, но и възможности за провеждането на няколко морски дейности в дадена зона; 50. отбелязва, че съгласно Регламент (ЕС) 2018/1999 държавите членки трябваше да представят своите национални планове в областта на енергетиката и климата до 31 декември 2019 г. и да представят доклад за напредъка на всеки две години; отбелязва, че съгласно Директива 2014/89/ЕС от държавите членки се изискваше да изготвят морски пространствени планове до 31 март 2021 г.; изразява съжаление, че все още не всички държави членки са представили своите морски пространствени планове, и настоятелно призовава Комисията да предприеме действия; отбелязва риска от несъвместимост между националните планове в областта на енергетиката и климата и морските пространствени планове по отношение на разпределението на пространството; подчертава, че е необходимо спешно привеждане в съответствие на Директивата за морското пространствено планиране и на Регламента относно националните планове в областта на енергетиката и климата, както и на други имащи отношение законодателни актове на ЕС; настоятелно призовава държавите членки незабавно да съгласуват и изготвят планове за 2030 г. и за развитието на мощности в морето след 2030 г.; 51. приветства в това отношение целта на стратегията да се осигури дългосрочна рамка, която насърчава доброто съвместно съществуване на разположена в морето инфраструктура и други видове използване на морското пространство и допринася за опазването на околната среда; 52. призовава Комисията и държавите членки да възприемат пълен и цялостен подход за целия жизнен цикъл, когато планират и разгръщат капацитета за 300 GW към 450 GW енергия от възобновяеми енергийни източници в морето до 2050 г.; 53. призовава Комисията да извърши анализ на въздействието от извеждането от експлоатация на инсталации в морето и да приеме, ако е необходимо, стратегия на ЕС за устойчиво извеждане от експлоатация на инфраструктура в морето с цел да се сведе до минимум въздействието върху околната среда, безопасността и икономиката; подчертава, че тази стратегия следва включва демонтажа на съществуващата инфраструктура и да покрива последващите действия по извеждане от експлоатация; подчертава, че е необходима бъдеща обща за ЕС правна уредба само ако анализът показва значителни недостатъци на действащата правна уредба и инструменти в държавите — членки на ЕС; настоятелно призовава Комисията да създаде обикновена рамка за наблюдение, която може да осигури прозрачно и ефикасно докладване на напредъка във внедряването на енергията от възобновяеми източници в морето, като показва дали държавите членки са на път да постигнат целите за GW за 2030 и 2050 г.; счита, че Комисията следва да докладва на Парламента, в съответствие с изискванията за докладване съгласно Директивата за енергията от възобновяеми източници, за напредъка при внедряването на енергията от възобновяеми източници в морето;